GURRUTXAGA URANGA (EAJ, 2018-11-22):
Eskerrik asko, presidente andrea eta egun on guztioi.
Gure taldeak euskara jakitea bermatzeko, eskubidea bermatzeko lege proposamen honen alde egingo dugu eta horrela egingo dugu bai gobernu programan hasieratik eta baita euskararen agenda estrategikoan jasotako ekimenak biltzen dituelako. Azken finean, gobernu programan euskarari dagokionez hartzen diren konpromisoetan garrantzitsuena da guretzako euskara dakitenen kopurua handitzea eta gaitasun hori hobetzea dela, eta B2 mailara arte doakotasun horretan areagotzea eskatzen dela programa horretan, adin nagusikoen euskalduntzean areagotzeko.
Eta doakotasun horretan sakondu nahi du Hizkuntza Politiken Sailburuordetzak legealdi honetan eta horrekin batera 40 urtetik gorako herritarren gaitasun pasiboa hedatu nahi du.
Eta horretarako herritarrei behar dituen aukerak jarri behar dizkiogu, eskubide horiek bermatu behar dizkiogu eta erraztasunak jarri, sekula ez inposatuz, ezta horrelakorik gabe.
Azken finean, euskarak masa kritikoa behar duelako hizkuntzaren erabilera hazi eta zabaltzea nahi badugu, eta funtsezkoa da lurralde guztietan hiztun kopurua handitzea eta beraien gaitasuna hobea izatea.
Eta horretarako uste dugu sistemaren funtzionamenduan eta finantzazio egonkor baten baitan egin behar dugula, beharrezko pausuak emanez horretarako.
Eta lehen aipatu dudanez ere, agenda estrategikoan bertan aipatzen dugulako helburu estrategiko horien artean euskara dakiten euskaldun gehiago izatea nahi dugula.
Eta ez nuen gaur errepikatu behar nuen gaia denik pentsatzen, baina 79ko Estatutuak euskara gure herriko hizkuntza ofiziala dela adierazten du, inolaz ere estranjeroa denik edo horrelako beste ezer, eta herritar guztiak euskara jakiteko eskubidea daukatela adierazten da bertan eta baita 82ko Euskararen Legean ere.
Eta lege horrek bete betean asmatu zuen euskararen berpiztean eta euskararen indartzean, eta nik uste dut horri balioa eman behar diogula.
80. hamarkadatik hizkuntza politikek helburu bakarra izan dute eta izan da gure herriko bi hizkuntza ofizialen arteko berdintasun egoera bat lortzeko helburu horrekin.
Eta hori da, Bengoechea andrea, egin behar duguna: Aukera berdintasuna eskaini eta euskararen aldeko ekintza positiboak egin, ahulen dagoen hizkuntza bera delako, eta hori horrela da eta horrela aitortu behar dugu eta ekintza positibo horiek egin beharra dauzkagu, zoritxarrez.
Ez dut uste angustiarik sortu behar duenik. Uste dut gure hizkuntzak batu egiten gaituela herri honetan eta adibide bezala jarriko nuke gaurkoan Euskaraldia. Nik uste dut Euskaraldia bezalako ariketa sozialek batu egiten gaituztela eta horrelakoetan kohesioaren alde egin behar dugula.
Gaurkoan EH Bilduk ekarritako lege-proposamen honetan egiten dena da Jaurlaritzak hartutako doakotasunerako bide horretan arautu, arautzea eskatu, eta horregatik begi onez ikusten dugu eta poztu egiten gara hasieran zegoen posizio horretatik pixka bat egokitzea edo B2 maila hori eskatzera etortzea, guk horretan sinesten dugulako.
Eta egia da testua bere osotasunean ez dugula onartuko, baina uste dugu behar dugun arau bat badela, Jaurlaritza egiten ari den lan horretan arautu daitekeen gai bat badela eta bide horretan jarraituko dugu, azken finean, gure alderdiak hizkuntza politika aktiboen garapenean konpromiso irmoa daukalako.
Eta, beraz, ekin diezaiogun lan horri, saiatu gaitezen akordio zabalenera iristen. Nik uste dut hizkuntzak, gure hizkuntzak zerbait behar badu hori delako, denon arteko adostasun bat izatea eta kohesiorako hizkuntza bat ere izatea.
Besterik gabe, eskerrik asko.